Fred ja George Weasley

Fred ja George Weasley on J. K. Rowlingu romaanisarja "Harry Potter" kaksikud, vanuselt neljas ja viies laps Weasleyde peres.

Tutvustus

Fred ja George on identsed kaksikud, kes on nii sarnased, et nende emalgi on tihti raske neid eristada. Kaksikud kuuluvad Gryffindori majja (nagu kõik Weasleyd). Mõlemad on osavad lendluudpallis ning mängivad oma maja võistkonnas tõrjujate positsioonil. Nende parim sõber on Lee Jordan, kes on lendluudpalli mängude kommentaator. Iseloomult on poisid heasüdamlikud, samas üleannetud ja krutskeid täis. Nad suudavad oma ema krutskitega hullumise äärele ajada. Poisid on ka väga uudishimulikud: Sigatüüka koolis pole ühtegi salakäiku, mida need kaks poleks avastanud ja teinekord ka kasutanud. Salakäigud leidsid nad kelmikaardiga, mille nad majahoidjalt Argus Filchilt varastasid. Hiljem kingivad kaksikud kelmikaardi Harry Potterile, sest endi sõnul pole seda neil enam vaja.
Kuigi kooliteadmistes pole nad kuigi nutikad, on kaksikutel jäägitu huvi kõikvõimalike pilatoodete vastu. Kooli lõpu lähenedes küpseb poiste peas mõte rajada oma pilatoodete äri, kuid raha selleks napib. Kui Harry Kolmevõluri Turniiri võidab, ei soovi ta auhinnaraha endale jätta, vaid annab selle kaksikutele, et nad oma äri alustada saaks. Tänu kingitusele kulub kogu poiste vaba aeg katsetuste peale ning tasapisi lähebki äri käima.
Kaksikute viimane kooliaasta Sigatüükas kujuneb keeruliseks. Kui Voldemort naaseb ning argpükslik Cornelius Fudge paneb kooli etteotsa Dolores Jane Umbridge'i, läheb poiste äriajamine märksa raskemaks. Kannatada ei saa üksnes nende äri, ajutine direktriss hakkab süstemaatiliselt taga kiusama ka kõiki Gryffindori lendluudpalli võistkonna liikmeid. Samuti langeb direktrissi meelepaha kõigile, kes vähegi ilmutavad lojaalsust Harry Potterile, mitte ministeeriumile. Kui direktriss on mustade jõudude vastase kaitse tunni muutnud täielikult teoreetiliseks ja rangelt kontrollituks, hakkavad õpilased muret tundma oma kaitsetuse pärast. Sellest sõltuvalt teeb Hermione Granger Harryle ettepaneku rajada rühm, et harjutada kaitseloitse. Rühm saab nimeks Koolidirektori Armee. Sinna kuuluvad direktorile ja Harryle lojaalsed õpilased, nende hulgas ka Weasleyde kaksikud.
Ühe lendluudpalli mängu lõpus läheb Harryl ja ühel kaksikul Slytherini mängijatega kähmluseks, mille tulemusel otsustab nipsakas direktriss panna nii kaksikutele kui Harryle eluaegse lendluudpalli mängimise keelu. See solvab kaksikuid südamepõhjani ning nad otsustavad koolist lahkuda. Lahkumisega tekitavad nad koolis meeletu segaduse, mille likvideerimisega direktriss toime ei tule. Samas ei soovi õpetajad direktrissi aidata, sest nad on alati olnud selle vastu, et ministeerium end kooliasjadesse segab.
Koolist lahkunud, viivad poisid lõpuks täide oma unistuse ning rajavad pilapoe Diagoni põiktänavale. Äri läheb hästi ja lõpuks möönab nende emagi, et poistel on ärivaistu. Kuigi ajad muutuvad veelgi keerulisemaks ning Voldemorti võim üha suureneb, ajavad poisid oma asja edasi. Kui kõik Fööniksi Ordu liikmed on sunnitud hoidma madalat profiili, hakkavad kaksikud koos kooliaegse sõbra Leega tegema raadioreportaaže, et inimesi toimuvaga kursis hoida.
Kui Harry varikätkide otsingult Sigatüüka kooli naaseb, panevad endised Koolidirektori Armee liikmed end Neville Longbottomi õhutusel lahingusse minekuks valmis. Kuigi Harry selgitab, et tal pole plaanis algatada sõda, vaid viia lõpule missioon, mille kadunud Albus Dumbledore talle usaldas, on sõnum juba kõigile Koolidirektori Armee liikmetele laiali saadetud. Kui kaksikud sõnumi saavad, annavad nad omakorda teate edasi Fööniksi Ordu liikmetele. Seejärel saabuvad kaduva konku abil kooli tarvilikku tuppa nii Koolidirektori Armee kui Fööniksi Ordu liikmeid. Puhkeb lahing. Esimeses lahinguepisoodis saab Fred surma ning George elab kaksikvenna kaotust rängalt üle. Kui Harry viimaks Voldemorti alistab, taastub võlumaailma tavapärane rahu. George peab Frediga rajatud pilatoodete poodi edasi koos noorema venna Ronaldiga.